CELEX: 32016R0263
Language: ro
Date: 2016-02-25 00:00:00
Title: Regulamentul (UE) 2016/263 al Comisiei din 25 februarie 2016 de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește titlul categoriei de produse alimentare 12.3 Oțeturi (Text cu relevanță pentru SEE)

26.2.2016   
            
            
               RO
            
            
               Jurnalul Oficial al Uniunii Europene
            
            
               L 50/25
            
         REGULAMENTUL (UE) 2016/263 AL COMISIEI
   din 25 februarie 2016
   de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește titlul categoriei de produse alimentare 12.3 Oțeturi
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
   întrucât:
   
               (1)
            
            
               Anexa II la Regulamentul (CE) nr. 1333/2008 prevede o listă a Uniunii de aditivi alimentari autorizați pentru utilizare în produsele alimentare și condițiile de utilizare a acestor aditivi.
            
         
               (2)
            
            
               Această listă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri.
            
         
               (3)
            
            
               Lista de aditivi alimentari a Uniunii a fost întocmită pe baza aditivilor alimentari autorizați pentru utilizarea în produse alimentare în conformitate cu Directivele 94/35/CE (3), 94/36/CE (4) și 95/2/CE (5) ale Parlamentului European și ale Consiliului și în urma reexaminării conformității acestora cu articolele 6, 7 și 8 din Regulamentul (CE) nr. 1333/2008. Lista Uniunii include aditivii alimentari pe baza categoriilor de produse alimentare la care pot fi adăugați.
            
         
               (4)
            
            
               În partea D a listei Uniunii, categoria de produse alimentare 12 cuprinde săruri, condimente, supe, sosuri, salate și produse proteice și include subcategoria 12.3 – oțeturi. Partea E a listei Uniunii prezintă următorii aditivi autorizați pentru categoria de produse alimentare 12.3: Grupul I aditivi zaharuri și melase, caramelizate (E 150a-d) și dioxid de sulf – sulfiți (E 220-228) numai în oțet de fermentație.
            
         
               (5)
            
            
               Acidul acetic (utilizat și ca aditiv alimentar E 260), atunci când este diluat cu apă (4-30 % din volum), ar putea fi folosit drept aliment sau ingredient alimentar în același mod ca oțeturile de origine agricolă.
            
         
               (6)
            
            
               În unele state membre, numai oțeturile obținute din fermentarea produselor agricole pot fi denumite „oțeturi”. În alte state membre, însă, atât produsele obținute prin diluarea cu apă a acidului acetic, cât și oțeturile obținute din fermentarea produselor agricole sunt comercializate sub denumirea de „oțet”.
            
         
               (7)
            
            
               Din discuțiile purtate cu statele membre în cadrul Grupului de lucru al experților guvernamentali privind aditivii a reieșit că necesitatea tehnologică pentru aditivii alimentari este echivalentă pentru acidul acetic diluat și pentru oțeturile de origine agricolă. Prin urmare, este oportun să se revizuiască titlul categoriei de produse alimentare 12.3 „Oțeturi” pentru a se preciza că aceasta include acidul acetic diluat (cu apă până la 4-30 % din volum) adecvat pentru consumul uman, astfel încât să se asigure că există transparență și certitudine juridică în ceea ce privește utilizarea aditivilor alimentari în produsele alimentare respective.
            
         
               (8)
            
            
               Baza de date cuprinzătoare a Autorității Europene pentru Siguranța Alimentară („autoritatea”) privind consumul de alimente în Europa (6) oferă informații cu privire la consumul de alimente la nivelul Uniunii Europene. Statisticile includ date privind consumul de oțeturi de origine agricolă, care este luat în considerare de către autoritate atunci când efectuează evaluarea expunerii. Deoarece acidul acetic diluat este utilizat în același mod ca oțeturile de origine agricolă, nu este de așteptat ca modificarea propusă în ceea ce privește titlul categoriei de produse alimentare 12.3 să aibă un impact asupra expunerii la aditivii autorizați pentru utilizare în cadrul acestei categorii de produse alimentare.
            
         
               (9)
            
            
               În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul autorității pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății umane. Întrucât includerea acidului acetic diluat în categoria de produse alimentare 12.3 care figurează în părțile D și E ale listei de aditivi alimentari a Uniunii constituie o actualizare a listei respective, care nu este susceptibilă de a avea efecte asupra sănătății umane, nu este necesar să se solicite avizul autorității.
            
         
               (10)
            
            
               Prin urmare, anexa II la Regulamentul (CE) nr. 1333/2008 ar trebui modificată în consecință.
            
         
               (11)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 25 februarie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 31.12.2008, p. 16.
   
      (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
   
      (3)  Directiva 94/35/CE a Parlamentului European și a Consiliului din 30 iunie 1994 privind îndulcitorii care trebuie utilizați în produsele alimentare (JO L 237, 10.9.1994, p. 3).
   
      (4)  Directiva 94/36/CE a Parlamentului European și a Consiliului din 30 iunie 1994 privind coloranții autorizați pentru utilizarea în produsele alimentare (JO L 237, 10.9.1994, p. 13).
   
      (5)  Directiva 95/2/CE a Parlamentului European și a Consiliului din 20 februarie 1995 privind aditivii alimentari, alții decât coloranții și îndulcitorii (JO L 61, 18.3.1995, p. 1).
   
      (6)  http://www.efsa.europa.eu/en/datexfoodcdb/datexfooddb.htm.
   
      ANEXĂ
      În părțile D și E din anexa II la Regulamentul (CE) nr. 1333/2008, rubrica referitoare la categoria de produse alimentare 12.3 se înlocuiește cu următorul text:
      
         
                     „12.3
                  
                  
                     Oțeturi și acid acetic diluat (diluat cu apă până la 4-30 % din volum)”